Dagene er like for Glenn Sirnes, enten det er høytid, bursdag eller ukedager.

– Påskeaften sitter jeg her, nyttårsaften er jeg alene. Bursdager har jeg ikke feiret på minst ti år. Jeg har ingen venner, forteller flekkefjæringen Glenn Sirnes.

For åtte år siden møtte han veggen. Han var i fast forhold og jobb. Utsikten så gode ut. Men det skjedde noe i livet hans.

Flere av de nærmeste døde. I dag har han en liten familie. Og han er ufør.

– Jeg har en drøm om å få en jobb. Jeg har en drøm om å bli frisk, kanskje en drøm om å få meg kjæreste, forteller 43-åringen.

Les mer: Tusenvis ringer krisetelefon hver jul

Blir aldri invitert

Glenn deltar ikke i det sosiale liv i Flekkefjord. Han sitter hjemme på 17. mai eller andre dager da det er mange arrangementer i byen. Han har sosial angst.

– Jeg går aldri ut i Flekkefjord, men jeg blir heller ikke invitert, forteller Sirnes.

Han har forsøkt å tenke tilbake i barndommen på hvorfor han har fått angst og depresjoner uten å finne svaret.

– Enkelte dager sitter jeg bare i leiligheten min og gråter, forteller flekkefjæringen lavt.

Han ønsker gjerne at noen inviterte ham med ut for han vil gjerne få kontroll over angsten.

Les mer: Vi er ikke så ensomme som vi tror

– Ofte glemmer jeg alt det vonde når jeg går tur til Høgfjellet, forteller Glenn Sirnes. Foto: Lars Eie / NRK

Vil glemme ensomheten

Glenn trener og går turer til Høgfjellet i Flekkefjord. Da forsøker han å sette rekord på tiden det tar å gå til fjellet. Og han glemmer.

– Jeg tenker ikke på noe når jeg går tur. Jeg glemmer heller ensomheten og alt det vonde, forteller han.

Han han har valgt å stå fram med ensomheten sin både på sin Facebook-profil og i lokalavisa Agder. Men han er fortsatt venneløs.

– Jeg har fått god respons etter at jeg sto fram i avisa, men jeg ikke fått venner. Det er mange som har tatt kontakt med meg på Facebook og er i samme situasjon, forteller 43-åringen.

Les mer: Fikk hjelp ut av angsten

Mener ensomhet har blitt folkesykdom

Stein Jarle Ofte tror det er mange unge som er ensomme. Foto: Lars Eie / NRK

Mental Helse i Vest-Agder mener ensomhet har blitt den nye folkesykdommen. Fylkesleder Stein Jarle Ofte mener sosiale medier kan være en medvirkende årsak til isolasjonen.

– Ensomhet er blitt folkesykdom, men jeg tror det er store mørketall. Dessverre er det mange unge som er ensomme.

Han tror at sosiale medier fører til at folk isolerer seg i stedet for å treffe mennesker.

Dersom du trenger noen å snakke med har Mental Helse en hjelpetelefon: 225 66 700